ANAN ครึ่งปีหลังสุดพีค! รับยอดโอน 2.4 หมื่นลบ. ดันกำไรโตสนั่น
ANAN ครึ่งปีหลังสุดพีค! รับยอดโอน 2.4 หมื่นล้านบาท ดันกำไรโตสนั่น ฟากโบรกฯ เชียร์ "ซื้อ" ให้เป้าสูง-อัพไซด์เพียบ
6 ก.ย. 2560

“ข่าวหุ้นธุรกิจออนไลน์” ได้ทำการสำรวจข้อมูลบทวิเคราะห์ของ บริษัท อนันดา ดีเวลลอปเม้นท์ จำกัด (มหาชน) หรือ ANAN โดยนักวิเคราะห์มองว่าผลการดำเนินงานงวดครึ่งหลังปีนี้จะเติบโตอย่างโดดเด่น จากการรับรู้รายได้การโอน 9 โครงการ มูลค่ารวม 24,000 ล้านบาท
นอกจากนี้ บริษัทยังรับรู้ส่วนแบ่งกำไรจากโครงการร่วมลงทุน (JV) อีกจำนวน 4 โครงการ ส่งผลให้ภาพรวมในครึ่งหลังปีนี้จะรับรู้รายได้สูง โดยเฉพาะในไตรมาส 4/60 คาดว่ากำไรจะเติบโตก้าวกระโดดและทำระดับสูงสุดในรอบปีนี้
ขณะที่ราคาหุ้น ANAN ล่าสุดปิดตลาดวานนี้ (6 ก.ย.) อยู่ที่ 5.30 บาท บวก 0.15 บาท หรือ 2.91% มูลค่าซื้อขาย 124.10 ล้านบาท โดยราคาหุ้นยังมีอัพไซด์จากราคาเป้าหมายที่นักวิเคราะห์ให้ที่ 7.40 บาท อยู่ 39.62%

ด้านนักวิเคราะห์ บล.เอเชีย เวลท์ ระบุในบทวิเคราะห์ แนะนำ “ซื้อ” ANAN ด้วยราคาเป้าหมาย 7.40 บาท/หุ้น โดยแนวโน้มผลการดำเนินงานของ ANAN ในช่วงครึ่งหลังของปีนี้ โดยคาดว่ากำไรสุทธิไตรมาส 3/60 จะอยู่ที่ 442 ล้านบาท เพิ่มขึ้น 77% จากช่วงเดียวกันของปีก่อน และ 58% จากไตรมาสก่อน จากการโอนโครงการใหม่ แบ่งเป็น คอนโดมิเนียม 3 โครงการ และโครงการบ้านเดี่ยว 3 โครงการ
ขณะที่ช่วงไตรมาส 4/60 คาดว่าจะมีกำไรสุทธิแข็งแกร่งสุดรอบปีที่ระดับประมาณ 1,300 ล้านบาท เพิ่มขึ้น 45% จากช่วงเดียวกันของปีก่อน และ 193% จากไตรมาสก่อน จากการโอนโครงการคอนโดมิเนียม low rise 3 โครงการ และโครงการคอนโดมิเนียม high rise 3 โครงการ ซึ่งเป็นโครงการร่วมทุน
สำหรับโครงการที่เด่นสุดในไตรมาส 4/60 น่าจะเป็นโครงการคอนโดมิเนียม แอสตัน อโศก มูลค่าโครงการรวม 6,700 ล้านบาท ซึ่งคาดว่าจะสามารถโอนได้ 75% ในปี 60 และปี 61 จะยังเป็นปีที่แข็งแกร่งอีกปีหนึ่งของ ANAN
 
ขณะที่นักวิเคราะห์ บล.บัวหลวง ระบุในบทวิเคราะห์ แนะนำ “ซื้อ” ANAN ด้วยราคาเป้าหมาย 6.20 บาท/หุ้น โดยผลกำไรของ ANAN ในช่วงครึ่งปีหลังคาดว่าจะเติบโตได้ดีกว่าครึ่งปีแรก โดยเฉพาะไตรมาส 4/60 คาดว่าจะทำกำไรสูงสุดของปี และเด่นสุดในกลุ่มอสังหาริมทรัพย์ อันเป็นผลจากมีโครงการรอโอนมาก ทั้งนี้ กำไรในไตรมาส 2/60 ของ ANAN ก็ทำได้ดีกว่าคาดแล้ว จากโครงการ JV ที่ทำกำไรได้ดี
พร้อมคาดการณ์กำไรสุทธิปีนี้ที่ 1,770 ล้านบาท เติบโต 18% จากปี 59 และยังจะเติบโตดีต่อเนื่องในปีหน้าที่คาดว่าจะมีกำไรสุทธิ 2,037 ล้านบาท
 
ส่วนนักวิเคราะห์ บล.เอเชีย พลัส ระบุในบทวิเคราะห์ แนะนำ “ซื้อ” ANAN ด้วยราคาเป้าหมาย 6.00 บาท/หุ้น โดยผลการดำเนินงานของ ANAN ในช่วงครึ่งหลังปีนี้ คาดว่าจะออกมาค่อนข้างดีเมื่อเทียบกับครึ่งปีแรก เนื่องจากมีโครงการคอนโดมิเนียมที่จะรับรู้รายได้เมื่อโอน ซึ่งส่วนใหญ่จะสร้างเสร็จและส่งมอบได้ในช่วงครึ่งปีหลัง มีจำนวนมากถึง 9 โครงการ มูลค่ารวม 24,000 ล้านบาท โดยจะมี 3 โครงการที่จะแล้วเสร็จในไตรมาส 3/60 และอีก 6 โครงการจะแล้วเสร็จในไตรมาส 4/60
ทั้ง 9 โครงการนี้เป็นโครงการที่ลงทุนเอง ขณะที่ยังมีโครงการ JV อีก 4 โครงการ ซึ่งทาง ANAN ก็จะสามารถรับรู้กำไรได้ตามส่วนแบ่งการลงทุนด้วย ดังนั้น ANAN น่าจะรับรู้รายได้ได้สูงในครึ่งปีหลัง โดยเฉพาะในไตรมาส 4/60 ที่คาดว่าจะช่วยหนุนกำไรให้อยู่ในระดับสูงสุดของปี หรือเติบโตก้าวกระโดด
สำหรับยอด Presale ของ ANAN ก็ยังอยู่ในเกณฑ์สมมติฐานที่ตั้งไว้ที่ระดับ 28,700 ล้านบาทในปีนี้ โดยครึ่งปีแรก ANAN มียอด Presale ที่ระดับ 14,000 ล้านบาท หรือราวครึ่งหนึ่งของสมมติฐานที่ตั้งไว้แล้ว และทาง ANAN จะเปิดอีก 8 โครงการใหม่ในครึ่งปีหลัง มูลค่ารวม 16,000 ล้านบาท ซึ่งจะหนุนให้ทำยอด Presale ได้ตามเป้าหมาย
พร้อมคาดการณ์กำไรสุทธิปีนี้ไว้ที่ 1,800 ล้านบาท เติบโต 21% จากปีที่แล้ว ส่วนอัตราผลตอบแทนจากเงินปันผล อยู่ที่ประมาณ 3% แม้ว่าจะไม่ได้สูงเมื่อเทียบกับบริษัทอื่นในกลุ่มอสังหาริมทรัพย์ แต่ ANANA นับเป็นหุ้น Growth Stock เพราะมีการเติบโตที่ยังสูงอยู่เมื่อเทียบกับหลายๆ บริษัทในกลุ่มฯ
 
ทั้งนี้ นักวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ซื้อ” ANAN ด้วยราคาเป้าหมาย 5.80 บาท/หุ้น โดย ANAN มียอดขายรอโอน (Backlog) ที่รอบันทึกรายได้ในครึ่งหลังของปีนี้ ที่ระดับ 4,221 ล้านบาท โดยการก่อสร้างในช่วงไตรมาส 3/60 มีความล่าช้า ทำให้คาดว่าทิศทางผลประกอบการ Q4/60 จะสูงที่สุดของปี และด้วยรายได้จากการบริหารจัดการโครงการ JV ที่ทำได้ดี จึงปรับประมาณการเพิ่มขึ้น โดยคาดรายได้ปีนี้ที่ 11,142 ล้านบาท ลดลง 5% จากปีก่อน และปรับกำไรสุทธิเพิ่มขึ้น 5% เท่ากับ 1,781 ล้านบาท เพิ่มขึ้น 18.6% จากปีก่อน
นอกจากนี้ ANAN มีการเปิดโครงการใหม่ในช่วงครึ่งปีแรก รวม 10 โครงการ มูลค่า 26,200 ล้านบาท และทำ Presale ล่าสุดได้ 15,500 ล้านบาท หรือคิดเป็น 50% ของเป้า Presale ในปีนี้ที่ตั้งไว้ที่ 31,000 ล้านบาท เพิ่มขึ้น 23% จากปีก่อน โดยใน ช่วงครึ่งหลังของปีนี้ เหลือโครงการรอเปิด 8 โครงการ มูลค่า 16,000 ล้านบาท ซึ่งหากได้รับการตอบรับดีเกินกว่า 70% คาดทำให้โอกาส Presale ถึงเป้าได้